
METODOLOGIJA IZRAČUNA STANDARDNE LESTVICE STROŠKA NA ENOTO ZA STROŠKE OSEBJA (SSE)

za izvajanje operacij, ki bodo izbrane na Javnem razpisu za demonstracijske projekte vzpostavljanja pametnih mest in skupnosti »JR PMIS«

1. Pravna podlaga in metodologija za določitev standardne lestvice stroška na enoto


Metodologija izračuna standardne lestvice stroška na enoto za stroške osebja za izvajanje operacij, ki bodo izbrane na Javnem razpisu za demonstracijske projekte vzpostavljanja pametnih mest in skupnosti »JR PMIS«, se sprejema na podlagi:
· 16. in 34.a. člena Zakona o državni upravi (Uradni list RS, št. 113/05 – uradno prečiščeno besedilo, 89/07 - Odl.US, 126/07 - ZUP-E, 48/09, 8/10 - ZUP-G, 8/12 - ZVRS-F, 21/12, 47/13, 12/14, 90/14 in 51/16);
· 67. in 68. člena Uredbe (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (UL L št. 347 z dne 20. 12. 2013, str. 320, s spremembami;
· Smernic o poenostavljenih možnostih obračunavanja stroškov, objavljenih na spletni strani: http://www.euskladi.si/sl/dokumenti/navodila/smernice-o-poenostavljenih-moznostih-obracunavanjastroskov.pdf;
· Uredbe o porabi sredstev evropske kohezijske politike v Republiki Sloveniji v programskem obdobju 2014-2020 za cilj naložbe za rast in delovna mesta (Uradni list RS, št. 29/15, 36/16, 58/16, 69/16-popr. 15/17, 69/17 in 67/18);
· Navodil organa upravljanja o upravičenih stroških za sredstva evropske kohezijske politike v programskem obdobju 2014-2020 s spremembami, objavljenih na spletni strani http://www.eu-skladi.si/sl/ekp/navodila.

Osnova za izračun standardne lestvice stroška na enoto so pravna izhodišča in cena za financiranje raziskovalno razvojnih dejavnosti v Sloveniji Javne agencije za raziskovalno dejavnost Republike Slovenije (ARRS) za leto 2021. 

ARRS letno določa izhodišča in cene. Pravne podlage za določanje cen so:
· Zakon o raziskovalni in razvojni dejavnosti (Uradni list RS, št. 22/06-UPB1 in 61/06 ZDru-1, 112/07, 9/11 in 57/12-ZPOP-1A, 21/18 – ZNOrg in 9/19); 
· Sklep o ustanovitvi Javne agencije za raziskovalno dejavnost Republike Slovenije (Uradni list RS, št. 123/03 in št. 105/10); 
· Uredba o normativih in standardih za določanje sredstev za izvajanje raziskovalne dejavnosti, financirane iz Proračuna Republike Slovenije (Uradni list RS, št. 103/11, 56/12, 15/14, 103/15, 27/17, 9/18, 62/19 in 105/20); 
· Začasna cena ekvivalenta polne zaposlitve za leto 2021 (dostopno na: https://www.arrs.si/sl/progproj/cena/cena-21.asp)

Pri določitvi standardne lestvice stroška na enoto je uporabljena pravna podlaga in metodologija določitve letne vrednosti financiranja zaposlenih, ki izvajajo raziskovalno-razvojne projekte, za leto 2021 za začasne cene ekvivalenta polne zaposlitve za leto 2021. 

Financiranje javnega razpisa izhaja iz Operativnega programa 2014–2020 (tematski cilj: Krepitev raziskav, tehnološkega razvoja in inovacij), zato smo za obračunavanje stroškov dela povzeli metodologijo ARRS. ARRS določa vrednosti za financiranje raziskovalnega dela kot letni strošek zaposlenih za izvajanje RR projektov, ki predstavlja ekvivalent polne zaposlitve raziskovalca. 

Vrednost je definirana na osnovi izhodišč v Uredbi o normativih in standardih za določanje sredstev za izvajanje raziskovalne dejavnosti, financirane iz Proračuna Republike Slovenije o ceni raziskovalne ure, in sicer:
· določene vrednosti posameznih elementov cene in cenovnih kategorij, izraženih v točkah,
· določenih deležev stroškov plače ter pripadajočih prispevkov delodajalca, stroškov blaga in storitev ter amortizacije, 
· določenih kategorij raziskav in
· določene vrednosti obračunske točke za posamezno leto.

Vrednost obračunske točke za določitev začasne cene ekvivalenta polne zaposlitve za leto 2021 znaša 303,42378 EUR (ARRS, Sklep o začasni ceni ekvivalenta polne zaposlitve za leto 2021; dostopno na: https://www.arrs.si/sl/progproj/cena/cena-21.asp).

Začasna cena ekvivalenta polne zaposlitve za leto 2021, ki se izračuna kot zmnožek števila točk in vrednosti točke za izvajanje raziskovalnih projektov za posamezne kategorije za pokrivanje stroškov, je sledeča: 
· plača: 35.853 EUR,
· prispevki delodajalca: 5.780 EUR.

Standardna lestvica stroška na enoto v okviru javnega razpisa za demonstracijske projekte vzpostavljanja pametnih mest in skupnosti »JR PMIS« se določi za sofinanciranje stroškov dela strokovnih in tehničnih sodelavcev, ki izvajajo demonstracijske projekte. Strošek dela razvojnikov v raziskovalnih organizacijah je prikazan z namenom prikaza metodologije in izračuna urne postavke strokovnega in tehničnega osebja.
Osnova za določitev standardne lestvice stroška na enoto za stroške dela za razvoj je letna »Cena ekvivalenta polne zaposlitve«, pri čemer se upoštevajo le stroški plače in prispevki delodajalca. Višina sredstev, ki je namenjena pokrivanju stroškov plač ter prispevkov, je v vseh cenovnih kategorijah enaka in znaša 41.633,00 EUR. Iz letne vrednosti standardne lestvice stroška na enoto za stroške dela raziskovalcev, ki izvajajo projekt, je izračunana vrednost dela na uro, pri čemer se je upoštevalo 1.700 ur/leto. Izračun je zaokrožen navzdol. Iz zapisanega izhaja, da znaša standardna lestvica stroška na enoto za stroške dela za razvoj 24,49 EUR za uro opravljenega dela na demonstracijskem projektu.

Aktivnost 1: Delo strokovnih in tehničnih sodelavcev

Osnova za določitev standardne lestvice stroška na enoto za stroške dela strokovnih in tehničnih sodelavcev v okviru demonstracijskega projekta je letna »Cena ekvivalenta polne zaposlitve« v delu stroškov plač in prispevkov delodajalca, pri čemer se, v skladu s prvim odstavkom 23. člena Uredbe o normativih in standardih za določanje sredstev za izvajanje raziskovalne dejavnosti, financirane iz Proračuna Republike Slovenije, višina sredstev določi s faktorjem 2/3 (dve/tretjini) in znaša: 27.755,33EUR. 

	VRSTE STROŠKOV 
	Vrednost, izražena v EUR

	PLAČE
	23.902,00

	PRISPEVKI DELODAJALCA
	3.853,33

	SKUPAJ
	27.755,33



Iz letne vrednosti standardne lestvice stroška na enoto za stroške dela strokovnih in tehničnih sodelavcev je izračunana vrednost dela na uro, pri čemer se je upoštevalo 1.700 ur/leto. Izračun je zaokrožen navzdol. 

	Vrsta stroška
	Vrednost na uro

	Stroški dela strokovnih in tehničnih sodelavcev
	16,32 EUR




Iz zapisanega izhaja, da znaša standardna lestvica stroška na enoto za stroške dela strokovnih in tehničnih sodelavcev 16,32 EUR za uro opravljenega dela na demonstracijskem projektu.

